b'\n_START_ARTICLE_\nPaisie Velicicovschi\n_START_SECTION_\nBiografie\n_START_PARAGRAPH_\nUcrainean prin na\xc8\x99tere, Piotr Velicikovski s-a n\xc4\x83scut la 21 decembrie 1722 \xc3\xaen ora\xc8\x99ul Poltava din Malorusia, \xc3\xaen familia preotului Ivan (preot la catedrala ora\xc8\x99ului) \xc8\x99i a preotesei Irina. Piotr era al unsprezecelea din cei doisprezece copii ai familiei. Bunicul s\xc4\x83u era poetul Ivan Velicikovski._NEWLINE_Tat\xc4\x83l s\xc4\x83u murind de t\xc3\xa2n\xc4\x83r, mama sa l-a trimis pe micul Piotr s\xc4\x83 urmeze studii teologice. A studiat la Academia duhovniceasc\xc4\x83 din Kiev (1735-1739), \xc3\xaentemeiat\xc4\x83 de mitropolitul moldovean Petru Movil\xc4\x83, apoi a r\xc4\x83t\xc4\x83cit mai mul\xc8\x9bi ani pe la mai multe schituri \xc8\x99i m\xc4\x83n\xc4\x83stiri \xc3\xaen c\xc4\x83utarea unui duhovnic bun. A intrat \xc3\xaen 1740 ca frate la M\xc4\x83n\xc4\x83stirea Liubie\xc8\x9bchi, apoi \xc3\xaen 1741 a ajuns la M\xc4\x83n\xc4\x83stirea Medvedeski, unde a fost tuns rasofor, lu\xc3\xa2nd numele de Platon. M\xc4\x83n\xc4\x83stirea \xc3\xaen care se afla a fost \xc3\xaenchis\xc4\x83 \xc3\xaen cur\xc3\xa2nd, din cauza tensiunilor politice din acel timp, a\xc8\x99a c\xc4\x83 s-a transferat la Lavra Pecerska din Kiev. Aici a fost influen\xc8\x9bat de c\xc4\x83lug\xc4\x83rul Ignatii, care i-a povestit de fervoarea isihast\xc4\x83 pe care a g\xc4\x83sit-o \xc3\xaen m\xc4\x83n\xc4\x83stirile din \xc8\x9a\xc4\x83rile Rom\xc3\xa2ne, adus\xc4\x83 de la Muntele Athos. \xc3\x8en timpul Postului Mare din anul 1743, rasoforul Platon a c\xc4\x83l\xc4\x83torit la schiturile D\xc4\x83lh\xc4\x83u\xc8\x9bi, Trestieni - R\xc3\xa2mnicu S\xc4\x83rat \xc8\x99i C\xc3\xa2rnu (unde se afla \xc8\x99i pustnicul Onufrie). Primele dou\xc4\x83 comunit\xc4\x83\xc8\x9bi moldovene\xc8\x99ti se aflau sub \xc3\xaengrijirea spiritual\xc4\x83 a stare\xc8\x9bului Vasile de la Poiana M\xc4\x83rului, care a avut o influen\xc8\x9b\xc4\x83 formativ\xc4\x83 important\xc4\x83 asupra vie\xc8\x9bii spirituale a lui Platon, \xc3\xaenv\xc4\x83\xc8\x9b\xc3\xa2ndu-l despre rug\xc4\x83ciunea inimii. Cel de-al treilea schit se afla \xc3\xaen \xc8\x9aara Rom\xc3\xa2neasc\xc4\x83. Toate trei urmau regula isihast\xc4\x83 atonit\xc4\x83._NEWLINE_\xc3\x8en vara anului 1746, la v\xc3\xa2rsta de 24 de ani, pleac\xc4\x83 la Muntele Athos \xc3\xaen scopul de a-\xc8\x99i des\xc4\x83v\xc3\xa2r\xc8\x99i experien\xc8\x9ba monahal\xc4\x83. El a ajuns la 4 iulie 1746 la M\xc4\x83n\xc4\x83stirea Pantocrator, unde se aflau c\xc4\x83lug\xc4\x83ri greci \xc8\x99i slavi. A petrecut urm\xc4\x83torii patru ani \xc3\xaen singur\xc4\x83tate \xc8\x99i rug\xc4\x83ciune, nevoindu-se \xc3\xaentr-o s\xc4\x83r\xc4\x83cie extrem\xc4\x83. A fost c\xc4\x83lug\xc4\x83rit \xc3\xaen anul 1750 de stare\xc8\x9bul Vasile de la Poiana M\xc4\x83rului, aflat \xc3\xaen trecere pe la Muntele Athos, care i-a schimbat numele \xc3\xaen cel de Paisie. Urm\xc3\xa2nd sfatul lui Vasile, el a decis s\xc4\x83 renun\xc8\x9be la via\xc8\x9ba auster\xc4\x83 din pustiu \xc8\x99i a devenit un conduc\xc4\x83tor renumit al schitului isihast, format din ucenici rom\xc3\xa2ni \xc8\x99i slavi. \xc3\x8en 1758 Paisie a fost hirotonit ieromonah (preot-c\xc4\x83lug\xc4\x83r) de c\xc4\x83tre episcopul Grigorie de la Athos. Cre\xc8\x99terea rapid\xc4\x83 a comunit\xc4\x83\xc8\x9bii a determinat \xc3\xaenfiin\xc8\x9barea de c\xc4\x83tre c\xc4\x83lug\xc4\x83rii de-acolo a schitului Sf. Prooroc Ilie, aflat sub administrarea M\xc4\x83n\xc4\x83stirii Pantocrator._NEWLINE_Paisie a \xc3\xaen\xc8\x9beles c\xc4\x83 via\xc8\x9ba spiritual\xc4\x83 trebuie s\xc4\x83 se bazeze pe studiul textelor ascetice patristice. El a \xc3\xaenceput s\xc4\x83 colecteze \xc8\x99i s\xc4\x83 copieze scrierile Sfin\xc8\x9bilor P\xc4\x83rin\xc8\x9bi din vechime, folosindu-le ca un ghid \xc3\xaen via\xc8\x9ba spiritual\xc4\x83. \xc3\x8env\xc4\x83\xc8\x9b\xc4\x83turile sale au atras un num\xc4\x83r mare de ucenici care doreau \xc3\xaendrumare \xc3\xaen practicarea rug\xc4\x83ciunii ne\xc3\xaencetate. Paisie a scris \xc3\xaenv\xc4\x83\xc8\x9b\xc4\x83turi teologice pentru discipolii s\xc4\x83i \xc8\x99i a tradus \xc3\xaen slavon\xc4\x83 un num\xc4\x83r mare de scrieri teologice grece\xc8\x99ti, inclusiv Filocalia. Paisie a r\xc4\x83mas 17 ani pe Muntele Athos, copiind c\xc4\x83r\xc8\x9bi patristice grece\xc8\x99ti \xc8\x99i traduc\xc3\xa2ndu-le \xc3\xaen limba slavon\xc4\x83._NEWLINE_\xc3\x8en vara anului 1763, stare\xc8\x9bul Paisie a plecat de la Muntele Athos cu dou\xc4\x83 cor\xc4\x83bii, \xc3\xaen care se aflau 64 de ucenici. El avea inten\xc8\x9bia s\xc4\x83 re\xc3\xaennoiasc\xc4\x83 via\xc8\x9ba spiritual\xc4\x83 de la schiturile din mun\xc8\x9bii Buz\xc4\x83ului, de care \xc3\xael legau amintirile tinere\xc8\x9bii. Cor\xc4\x83biile au trecut prin str\xc3\xa2mtoarea Bosfor \xc8\x99i au ajuns la Gala\xc8\x9bi, ob\xc8\x99tea g\xc4\x83sind ad\xc4\x83post la schitul V\xc4\x83rz\xc4\x83re\xc8\x99ti, din apropierea ora\xc8\x99ului Foc\xc8\x99ani. Stare\xc8\x9bul Paisie, \xc3\xaempreun\xc4\x83 cu duhovnicii Visarion \xc8\x99i Gheorghe, s-a deplasat la Bucure\xc8\x99ti, unde a cerut mitropolitului Grigorie al II-lea de la Col\xc8\x9bea s\xc4\x83 le ofere o m\xc4\x83n\xc4\x83stire, dar a fost refuzat. S-a \xc3\xaendreptat apoi c\xc4\x83tre Ia\xc8\x99i, capitala Moldovei, unde au fost primit cu dragoste de mitropolitul Gavriil Callimachi, acesta din urm\xc4\x83 era de origine rom\xc3\xa2n\xc4\x83 \xc8\x99i fusese arhidiacon la Patriarhia Ecumenic\xc4\x83 \xc8\x99i mitropolit al Tesalonicului (1745-1760), \xc3\xaenainte de a fi ales ca mitropolit al Moldovei. Ob\xc8\x99tei venite de la Athos i s-a \xc3\xaencredin\xc8\x9bat M\xc4\x83n\xc4\x83stirea Dragomirna cu toate mo\xc8\x99iile, prin hrisovul din 31 august 1763 al domnului Grigore Callimachi (fratele mitropolitului). _NEWLINE_Paisie a revenit astfel \xc3\xaen Moldova de la Muntele Athos \xc8\x99i a devenit stare\xc8\x9b la m\xc4\x83n\xc4\x83stirea Dragomirna din apropiere de Suceava. Astfel, el \xc8\x99i 64 de ucenici ai s\xc4\x83i s-au mutat \xc3\xaen septembrie 1763 \xc3\xaen a\xc8\x99ez\xc4\x83m\xc3\xa2ntul monahal ctitorit de mitropolitul Anastasie Crimca. Aici Paisie a continuat activitatea de transcriere \xc8\x99i traducere a c\xc4\x83r\xc8\x9bilor patristice. Unul din ucenicii s\xc4\x83i, c\xc4\x83lug\xc4\x83rul Rafail a tradus, de asemenea, o selec\xc8\x9bie de texte din Filocalia \xc3\xaen limba rom\xc3\xa2n\xc4\x83. Comunitatea de la Dragomirna a crescut rapid, ajung\xc3\xa2nd la aproximativ 350 de c\xc4\x83lug\xc4\x83ri. \xc3\x8en aceast\xc4\x83 perioad\xc4\x83, \xc3\xaemp\xc4\x83r\xc4\x83teasa Ecaterina a II-a a Rusiei a d\xc4\x83ruit M\xc4\x83n\xc4\x83stirii Dragomirna \xc3\xaen 1767 un policandru de cristal (expus ast\xc4\x83zi \xc3\xaen s\xc4\x83lile muzeului de la Dragomirna) \xc8\x99i clopotul cel mare numit Zaporojanul, \xc3\xaen greutate de peste 1100 kg, care se afl\xc4\x83 \xc3\xaen clopotni\xc8\x9ba m\xc4\x83n\xc4\x83stirii. _NEWLINE_\xc3\x8en ianuarie 1775, ca urmare a atitudinii de neutralitate pe care a avut-o \xc3\xaen timpul conflictului militar dintre Turcia \xc8\x99i Rusia (1768-1774), Imperiul Habsburgic (Austria de ast\xc4\x83zi) a primit o parte din teritoriul Moldovei, teritoriu cunoscut ulterior sub denumirea de Bucovina. Dup\xc4\x83 anexarea Bucovinei de c\xc4\x83tre Imperiul Habsburgic \xc3\xaen anul 1775, localitatea Mitocu Dragomirnei a f\xc4\x83cut parte din Ducatul Bucovinei, guvernat de c\xc4\x83tre austrieci._NEWLINE_Dup\xc4\x83 ocuparea nordului Moldovei de c\xc4\x83tre austrieci (1775) \xc8\x99i impunerea de c\xc4\x83tre ace\xc8\x99tia a unor restric\xc8\x9bii cu privire la via\xc8\x9ba monahal\xc4\x83 (m\xc4\x83n\xc4\x83stirile nu aveau voie s\xc4\x83 aib\xc4\x83 mai mult de 25 de c\xc4\x83lug\xc4\x83ri), Paisie Velicicovschi pleac\xc4\x83 \xc3\xaen octombrie 1775 cu cea mai mare parte a ob\xc8\x99tei (circa 200 de c\xc4\x83lug\xc4\x83ri) la M\xc4\x83n\xc4\x83stirea Secu, iar \xc3\xaen vara anului 1779 (\xc3\xaen ajunul Praznicului Adormirii Maicii Domnului) se str\xc4\x83mut\xc4\x83 pentru ultima dat\xc4\x83 la M\xc4\x83n\xc4\x83stirea Neam\xc8\x9b. Acolo organizeaz\xc4\x83 ob\xc8\x99tea dup\xc4\x83 r\xc3\xa2nduiala athonit\xc4\x83, pun\xc3\xa2nd accent pe ascultare, smerenie \xc8\x99i rug\xc4\x83ciune. \xc3\x8en perioada st\xc4\x83re\xc8\x9biei sale, ob\xc8\x99tea de la M\xc4\x83n\xc4\x83stirea Neam\xc8\x9b a crescut la 700 de fra\xc8\x9bi \xc8\x99i a devenit cur\xc3\xa2nd un centru de pelerinaj, dar \xc8\x99i de ad\xc4\x83postire a refugia\xc8\x9bilor. Stare\xc8\x9bul Paisie a tradus din operele Sfin\xc8\x9bilor P\xc4\x83rin\xc8\x9bi \xc8\x99i a finalizat traducerea \xc3\xaen slavon\xc4\x83 a Filocaliei, care, \xc3\xaen 1793, a fost tip\xc4\x83rit\xc4\x83 \xc3\xaen Rusia. Au fost identificate aproximativ 300 de manuscrise copiate \xc3\xaen timpul s\xc4\x83u, din care 40 de el \xc3\xaensu\xc8\x99i. \xc3\x8en 1790 Paisie a primit schima cea mare \xc8\x99i a fost ridicat la rangul de arhimandrit cu prilejul unei vizite la m\xc4\x83n\xc4\x83stire a arhiepiscopului Ambrozie Serebrenicov al Poltavei, care fusese adus de ocupan\xc8\x9bii ru\xc8\x99i \xc8\x99i numit ca exarh al Moldo-Vlahiei (1788-1792). El a ac\xc8\x9bionat, de asemenea, \xc3\xaen calitate de vicar al mitropolitului Moldovei._NEWLINE_Eforturile sale au contribuit la o re\xc3\xaennoire dinamic\xc4\x83 a vie\xc8\x9bii monahale isihaste, influen\xc8\x9b\xc3\xa2nd monahismul ortodox din secolul al XVIII-lea. Mul\xc8\x9bi din proprii s\xc4\x83i ucenici (dintre care unii au devenit la r\xc3\xa2ndul lor mae\xc8\x99tri spirituali), au dus \xc3\xaenv\xc4\x83\xc8\x9b\xc4\x83turile \xc8\x99i misiunea lui \xc3\xaen Rusia, unde au fondat noi m\xc4\x83n\xc4\x83stiri dedicate tradi\xc8\x9biilor isihaste. El a exercitat o influen\xc8\x9b\xc4\x83 imens\xc4\x83 asupra monahilor de la M\xc4\x83n\xc4\x83stirea Optina, at\xc3\xa2t prin traducerile sale, c\xc3\xa2t \xc8\x99i prin ucenicii s\xc4\x83i precum Fiodor U\xc8\x99akov. Traducerea Filocaliei, realizat\xc4\x83 de Paisie, a fost una dintre c\xc4\x83r\xc8\x9bile preferate ale lui Serafim de Sarov, care a primit binecuv\xc3\xa2ntarea de a merge la Sarov pentru a primi \xc3\xaenv\xc4\x83\xc8\x9b\xc4\x83turi spirituale de la Dosoftei din Kiev, ucenic al lui Paisie. _NEWLINE_Stare\xc8\x9bul Paisie Velicicovschi a murit la 15 noiembrie 1794 \xc8\x99i a fost \xc3\xaenmorm\xc3\xa2ntat \xc3\xaen gropni\xc8\x9ba bisericii voievodale a M\xc4\x83n\xc4\x83stirii Neam\xc8\x9b. Mai t\xc3\xa2rziu, el a fost canonizat de Biserica Ortodox\xc4\x83 Rus\xc4\x83 (1988) \xc8\x99i apoi \xc8\x99i de Biserica Ortodox\xc4\x83 Rom\xc3\xa2n\xc4\x83 (1992) cu numele de Cuviosul Paisie de la Neam\xc8\x9b, pr\xc4\x83znuirea sa fiind la 15 noiembrie.\n_START_SECTION_\nRug\xc4\x83ciunea inimii\n_START_PARAGRAPH_\nUna dintre cele mai cunoscute c\xc4\x83r\xc8\x9bi despre Rug\xc4\x83ciunea inimii este Calea pelerinului. Aceast\xc4\x83 carte con\xc8\x9bine povestea experien\xc8\x9belor spirituale ale unui pelerin neidentificat care r\xc4\x83t\xc4\x83ce\xc8\x99te din loc \xc3\xaen loc \xc3\xaen Ucraina \xc8\x99i Rusia \xc3\xaen secolul al XIX-lea, rostind de mai multe ori rug\xc4\x83ciunea inimii. Profesorul Aleksei Pentkovski de la Academia Teologic\xc4\x83 din Moscova l-a identificat pe acest pelerin necunoscut ca fiind Arsenie Troiepolski, un ieromonah ucrainean, care a trecut prin mai multe m\xc4\x83n\xc4\x83stiri din Ucraina \xc8\x99i apoi din Rusia. \xc3\x8en aceast\xc4\x83 carte, precum \xc8\x99i \xc3\xaen altele care au fost publicate anonim, Arsenie scrie pe larg despre Sf\xc3\xa2ntul Paisie Velicicovschi \xc8\x99i despre sfin\xc8\x9bii din Ucraina.\n_START_SECTION_\nVenerare\n_START_PARAGRAPH_\nCuviosul Paisie este venerat pentru via\xc8\x9ba sa sf\xc3\xa2nt\xc4\x83 \xc8\x99i pentru contribu\xc8\x9bia sa la rena\xc8\x99terea monahismului \xc8\x99i a spiritualit\xc4\x83\xc8\x9bii \xc3\xaen Rom\xc3\xa2nia \xc8\x99i \xc3\xaen Rusia, care a suferit \xc3\xaen urma reformelor lui Petru I \xc8\x99i Ecaterina a II-a. El a re\xc3\xaenviat \xc3\xaenv\xc4\x83\xc8\x9b\xc4\x83tura veche despre rug\xc4\x83ciunea inimii, o \xc3\xaenv\xc4\x83\xc8\x9b\xc4\x83tur\xc4\x83 aproape uitat\xc4\x83 \xc3\xaen Rusia._NEWLINE_Centrul spiritual \xc8\x99i cultural de la biserica "Adormirii Maicii Domnului" din Poltava este numit dup\xc4\x83 Cuviosul Paisie._NEWLINE_La deschiderea Centrului \xc3\xaen 27 noiembrie 2008, Patriarhul Kievului \xc8\x99i al \xc3\xaentregii Ucraina a declarat: \xe2\x80\x9eImportan\xc8\x9ba vie\xc8\x9bii lui Velicicovschi nu const\xc4\x83 doar \xc3\xaen faptul c\xc4\x83 el s-a rugat pentru noi, p\xc4\x83c\xc4\x83to\xc8\x99ii, dar \xc8\x99i, de asemenea, prin faptul c\xc4\x83 ne-a ar\xc4\x83tat calea pe care fiecare cre\xc8\x99tin ar trebui s\xc4\x83 mearg\xc4\x83\xe2\x80\x9d. Patriarhul Filaret a spus: \xe2\x80\x9eDoctrina lui Paisie Velicicovschi este important\xc4\x83 pentru c\xc4\x83 a ar\xc4\x83tat calea spre via\xc8\x9ba ve\xc8\x99nic\xc4\x83 \xc8\x99i a dat un exemplu cu privire la cum ar trebui s\xc4\x83 se tr\xc4\x83iasc\xc4\x83 pe p\xc4\x83m\xc3\xa2nt. Aceasta nu \xc3\xaenseamn\xc4\x83 c\xc4\x83 toat\xc4\x83 lumea ar trebui s\xc4\x83 mearg\xc4\x83 la m\xc4\x83n\xc4\x83stire, ci \xc3\xaenseamn\xc4\x83 c\xc4\x83 toat\xc4\x83 lumea ar trebui s\xc4\x83 se g\xc3\xa2ndeasc\xc4\x83 la bine, la sfin\xc8\x9benie \xc8\x99i la puritatea inimii\xe2\x80\x9d._NEWLINE_Pentru a-i cinsti memoria sf\xc3\xa2ntului originar din Poltava, Episcopia de Poltava a Patriarhiei Kievului \xc8\x99i a \xc3\xaentregii Ucraina a instituit un premiu care s\xc4\x83 fie acordat persoanelor care contribuie la revigorarea vie\xc8\x9bii spirituale \xc3\xaen Poltava, activ\xc3\xa2nd \xc3\xaen sectorul public, \xc3\xaen domeniul \xc8\x99tiin\xc8\x9bei, artei \xc8\x99i culturii._NEWLINE_Biserica ortodox\xc4\x83 Sf. Cuvios Paisie Velicicovschi din Livorno (Italia), este \xc3\xaenchinat\xc4\x83 acestui sf\xc3\xa2nt. Biserica ortodox\xc4\x83 rom\xc3\xa2n\xc4\x83 din Liverpool (Marea Britanie) este dedicat\xc4\x83 Sf\xc3\xa2ntului Cuvios Paisie de la Neam\xc8\x9b.'